O'zbekiston rahbariyati Markaziy Osiyoda xavfsizlik va barqarorlikni saqlab qolish, Afg'oniston va Tojikistondagi mojarolar, narkobiznes va xalqaro terrorizmga qarshi kurashni kuchaytirish, Orol muammosini hal etish va boshqa muhim masalalar yuzasidan jahon jamoatchiligi oldiga qator takliflarni o'rtaga tashladi. Shunday qilib, O'zbekiston mustaqillik yillarida iqtisodiy- xo'jalik va madaniy hayotda, mamlakat obodonchiligi va uning gullab-yashnashida, xalqaro munosabatlarni yo'lga qo'yish va rivojlantirish bobida samarali ishlarni amalga oshirdi va oshirib bormoqda. O'zbekiston o'zining tinchliksevar, yaxshi qo'shnichilik, o'zaro foydali hamkorlikka qaratilgan siyosati va faoliyati bilan dunyoga tanildi, jahon hamjamiyatida o'zining munosib o'rnini egalladi, uning mavqei yildan - yilga mustahkamlanib bormoqda. Mustaqillik tufayli yaqin o'tmishgacha achinarli qismatni boshidan kechirib kelgan xalqimiz endilikda ozod va obod vatanda erkin nafas olib yashamoqda. Vatanimiz ilm-fan va ijod ahliga erkin izlanishlar olib borishga keng imkoniyatlar yaratildi. Biz o'z taqdirimizni o'z qo'limizga olib, azaliy qadriyatlarimizga suyanib, taraqqiy topgan davlatlar tajribasini xisobga olgan holda, xalqimiz asrlar davomida orziqib kutgan ozod, erkin va farovon hayotni barpo etayotganimiz, bu yo'lda erishayotgan yutuqlarimizni xalqaro hamjamiyat tan olgani - bunday imkoniyatlarning barchasini aynan mustaqillik tufayli ekanligini bugun hammamiz chuqur anglaymiz. Ana shu haqiqatni xalqimiz har tomonlama to'g'ri tushunib, tanlagan taraqqiyot yo'limizni ongli ravishda qabul qilgani va qo'llab - quvvatlayotgani oldimizga qo'ygan maqsadlarga erishishning asosiy manbai va garovi ekanini hayotning o'zi tasdiqlamoqda. Bugungi kunda jahon jamoatchiligi e'tiboriga tushgan mustaqil O'zbekiston davlati va uning mehnatsevar xalqining, bu xalq ajdodlarining ilg'or fikrli etuk allomalari, davlat arboblari, ularning jahon madaniyati va tsivilizatsiyasi tarixiy xazinasiga qo'shgan hissalari beqiyos ekanligi jahon miqyosida haqli ravishda e'tirof etilmoqda. Bu beqiyos madaniy meros sohiblarining kelib chiqish tarixini fundamental asosda ilmiy o'rganish, u haqda muntazam ilmiy tadqiqotlar olib borish bugungi va ertagi kunning eng dolzarb vazifalaridan biri bo'lib qolmoqda. Bularning barchasi mustaqil O'zbekiston davlatining shonli kelajagidan dalolatdir. Yurtboshimiz ta'kidlaganlaridek, qisqa muddat ichida qo'lga kiritilgan yutuqlar yaxshi, ammo, oldimizda qilinishi kerak bo'lgan, kundalik hayot va kelajagimiz talab etayotgan ishlar har jabhada shunchalar ko'pki, ularni amalga oshirish birinchi navbatda yoshlar qo'lida. Xalqimiz irsiyotida buyuk ajdodlarimiz qoni oqayotibdi, bugungi kundagi yoshlar orasidan Beruniylar, Ibn Sinolar, Ahmad Farg'oniy va Muhammad Xorazmiylar etishib chiqishiga aminmiz. Bu yo'lda dadil iqtisodiy va siyosiy, ma'naviy va ma'rifiy amaliy ishlar olib borish, olg'a bosish Mustaqil O'zbekiston respublikasi va uning o'zbek millati oldida turgan bosh vazifadir. Ushbu darslarimiz ham yosh avlodni Ona-Vatanga sodiqlik ruhida tarbiyalashga qaratilgan, xalqimiz bosib o'tgan shonli yo'li, ana shu yo'lda o'zbek xalqi va uning millat sifatida shakllanish jarayonlariga bag'ishlangan.